Proestukkie: Seisoen van genade – Romanzalesersblog
Proestukkie: Seisoen van genade	May 22, 2012May 22, 2012	Sy weet nie waar die mens vandaan gekom het nie. Die een oomblik was dit nog net Bolandse skoonheid deur die motorruit; die volgende oomblik vul die gesperde oë en die mond wat klankloos uitroep haar hele wese met verskrikking. Daarmee saam die dowwe slag en toe die stilte. Die vreeslike stilte.
Toe gaan klim sy in haar motor, sluit die deure en SMS vir Mariaan: Biki teenspoed gekry. Begin kook solank, ek gan laat ws. Die barmhartige Samaritaan klop aan haar ruit, beduie vererg dat sy moet oopmaak. Sy draai haar rug op hom, sy kan sonder sy selfgenoegsame hulp klaarkom. Maar sy ruk toe haar foon lui, kyk outomaties na die skermpie. Chris, van alle mense. Die laaste persoon met wie sy nou wil praat. Ignoreer die gelui tot dit weggaan. Maar getrou aan sy aard gaan Chris Steyn nie weg nie. Hy bel eenvoudig weer toe haar antwoorddiens aangaan. En weer en weer. Haar vinger is al op die knoppie om die foon af te skakel, toe sy die toneel in die mooi huis onder die ou eik meteens helder voor haar oë sien: Marius Jansen, indrukwekkend selfs in sy rystoel, met die sagtheid wat sy liefde vir sy dwars vrou oor hom gebring het. Hy sal bekommerd wees. Sy geliefde dwars vrou sal aanvanklik vererg wees, en dan ook besorg. Opreg besorg. Emily, met haar hand voor haar mond en haar oë verskrik soos dié van die mens net voor die motor haar getref het. En Chris, waarskynlik ongeduldig aan die heen en weer loop terwyl hy bel en weer bel en weer bel.
Posted in: Boeke, Proestukkies, Skrywers | Tagged: Afrikaans, Alta Cloete, Lapa Uitgewers, liefdesromans, liefdesverhale, romans, Romanza, Seisoen van genade, Suid-Afrika, voetgangers	Post navigation
Proestukkie: Kolkende emosiesNuut van Cecilia Nortjé!! 2 thoughts on “Proestukkie: Seisoen van genade”	Madelie Human says:
May 29, 2012 at 2:59 am	Reply	Dit lê klaar op my bedkassie …
May 24, 2012 at 9:03 am	Reply	Ek hou baie hiervan.